《避寇鼓山 其四》
清代·卓梦采

世途多棘刺，吾欲向谁亲。高卧为长策，孤栖是逸民。

洞虚花写影，树静月窥人。趺坐如禅相，爨虚未我贫。

食鱼羞看铗，漉酒好将巾。始觉书生拙，空怀百战身。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠